אדוארד קרטיס

אדוארד שריף קרטיס (באנגלית: Edward Sheriff Curtis; 16 בפברואר 1868 – 19 באוקטובר 1952) היה אחד מחלוצי הצילום במערב הישן של אמריקה ובפרט בצילום של ילידים אמריקאים, בסך הכל צילם כ-40,000 תמונות מחיי האמריקאים הילידים בני כ-80 שבטים. כמו כן עסק בתיעוד אתנוגרפי של החברה והתרבות האמריקאית-ילידית גם באמצעות כתיבת דוחות והקלטות קול.

תולדות חייו
קרטיס נולד בוויסקונסין. אביו היה כומר ולוחם לשעבר במלחמת האזרחים האמריקנית. ב-1874 עברה המשפחה למינסוטה. קרטיס לא למד בבית ספר מעבר לכמה ו'. בנעוריו בנה בעצמו את מצלמתו הראשונה וב-1885 היה קרטיס לעוזר צלם בסיינט פול. ב-1887 עבר עם משפחתו לסיאטל, שם נכנס לשותפות עם צלם בשם רמוס רותי. ב-1892 נשא לאשה את קלרה ג'יי. פיליפס (Clara J. Phillips1874-1932), בני הזוג התגרשו ב-1919, לאחר שחיו בנפרד מאז 1916.

בשנת 1895 צילם את "הנסיכה אנג'לין", או בשמה המקורי קיקיסומלו, בתו של צ'יף סיאטל. היה זה הדיוקן הראשון של יליד אמריקאי שצילם, בהמשך שיתף פעולה עם החוקר ג'ורג' בירד גרינל (George Bird Grinnell) בחקר התרבות האמריקאית-ילידית. בין מאי ליולי 1899 השתתפו השניים במשלחת הרימן לאלסקה, משלחת גדולה שכללה בוטנאים, זואולוגים, אנתרופולוגים, גאולוגים, ציירים, סופר וצלם - קרטיס. ב-1900 השתתף עם גרינל במשלחת לחקר אומת הבלקפוט במונטנה.

ב-1906 מימן איל ההון ג'יי. פי. מורגן עבודה מקיפה של קרטיס בנושא צילומי אמריקאים ילידים בסך 3,000$. במסגרת זו הופק אלבום ענק הכולל 20 כרכים ובהם 1,500 צילומים, תחת השם "The North American Indian". האלבום יצא לאור ב-1907 ב-222 עותקים, ההקדמה לכרך הראשון נכתבה על ידי תאודור רוזוולט. המטרה הייתה לתעד את התרבות האמריקאית ילידית המסורתית, אתה ראה כהולכת ונעלמת. בנוסף תיעד קרטיס את השפה והמוזיקה של השבטים שפגש בכ-10,000 גלילי שעווה שהקליט וכתב דוחות תיעודיים על מזון, תרבות ביתית ומשפחתית, מנהגים וטקסים, פעילות פנאי ועוד. בנוסף כתב מפי זקני העדה סיפורים מסורתיים והיסטוריים וביוגרפיות של מנהיגים, רובם מהווים את התיעוד היחיד בכתב ובהקלטה.

עקב הסכם הגירושין, ב-1919, זכתה אשתו בבעלות על סטודיו הצילום שלו ועל כל הנגטיבים. לפני כניסת ההסכם לתוקף הגיעו קרטיס ובתו, בת', לסטודיו והרסו את כל הנגטיבים העשויים זכוכית על מנת שלא יפלו לרשותה של גרושתו.

ב-1922 עברו קרטיס ובת' ללוס אנג'לס ופתחו סטודיו לצילום. על מנת להתפרנס עבדו השניים כעוזרי צלם לבמאי הקולנוע ססיל ב. דה-מיל, בין היתר בסרט "עשרת הדיברות" (ללא קרדיט). ב-1924 מכר את הזכויות על סרטו התעודי " In the Land of the Head-Hunters" למוזיאון האמריקאי לתולדות הטבע.

ב-1927 נסע למסע נוסף לאלסקה, עם חזרתו לסיאטל נעצר כיוון שלא שילם מזונות במשך שבע שנים. ההאשמות בוטלו ובחג המולד של אותה שנה הסב לראשונה יחד עם כל משפחתו. חסר כל, מכר ב-1928 את כל הזכויות בעבודותיו לבנו של ג'יי. פי. מורגן. ב-1930 הוציא לאור מהדורה חדשה, בת 280 עותקים, של "האינדיאנים של צפון-אמריקה".

האשמה על הסרת מאפייני מערביות וביום צילומים
קרטיס ביקש להציג את התרבות האמריקאית-ילידית בטהרתה. לפיכך טרח והסיר מהצילומים, לעיתים בדיעבד, בעת ההדפסה, מאפיינים ואלמנטים מודרניים ומערביים. כן הוא מואשם ששילם לאנשי שבטים על מנת שיתייצבו מולו ויבצעו עבודת דוגמנות של סצנות האמורות להיות "טבעיות".

אוספים
ב-1932 מכרו יורשי ג'יי. פ. מורגן לחברת Charles E. Lauriat מבוסטון בעבור 1,000$ את התצלומים והנגטיבים שהיו ברשותם. החומר כלל 19 עותקים של "האינדיאנים של צפון אמריקה" אלפי הדפסות צילומים מקוריות על נייר, גליונות בלתי-כרוכים מהאלבום, נגטיבי זכוכית מקוריים. רוב החומר נשכח במרתפי החברה והתגלה מחדש רק ב-1972. חלק מנגטיבי הזכוכית המקוריים נותרו במחסני ג'יי. פי. מורגן ונעלמו עם השנים (בפרט בעת מלחמת העולם השנייה) או נמכרו לסוחרים שונים.

ספריית הקונגרס מחזיקה בכ-2,400 הדפסות כסף-ג'לטין מנגטיבי הזכוכית המקוריים, המתאפיינות באפקט "ספיה" (גוון חום). כשני שלישים מהתצלומים לא התפרסמו במסגרת אלבום "האינדיאנים של צפון אמריקה".

לקריאה נוספת
 The North American Indian
 CreateSpace, 2011 
 BiblioLife, 2009 
 Taschen, 1997 
 Mick Gidley, Edward S. Curtis and the North American Indian, Incorporated, New York and Cambridge: Cambridge University Press, 2000 
 Mick Gidley, Edward S. Curtis and the North American Indian Project in the Field, University of Nebraska Press, 2010 
 Edward Sheriff Curtis photos, 2008, Phaidon Press

קישורים חיצוניים

 אתר המוקדש לקרטיס ולעבודתו, ספריית הקונגרס 
 אוסף יצירות קרטיס בספריית הקונגרס
 
 
 
 ביוגרפיה באתר "מאסטרים אמריקאים", אתר PBS
 אתר המוקדש לקרטיס ולעבודתו, באתר המכון הסמיתסוני
 אתר פרויקט "האינדיאנים של צפון אמריקה" באתר אוניברסיטת נורת'ווסטרן
 מוזיאון וירטואלי של דיוקנאות
 מוזיאון וירטואלי
 ביוגרפיה, תמונות וקטעי סרטים

הערות שוליים

צלמים אמריקאים
אתנוגרפיה
צלמי דיוקן
אמריקאים שנולדו ב-1868
אמריקאים שנפטרו ב-1952